'n Woordvormingsprosedure is produktief wanneer 'n reël spontaan deur die taalgebruikers toegepas kan word om woorde te vorm wat hulle nog nooit voorheen gehoor, gesien of gebruik het nie, maar waarvan nietemin die betekenis volkome voordiehandliggend is, en hulle dus as gewone woorde begryp word. Taalgebruikers het ’n verskeidenheid moontlikhede om nuwe woorde te skep om só die woordeskat uit te brei volgens ’n vorm-betekenissistematiek. Voorbeelde is: vorming van meervoudsvorme verandering van ’n werkwoord in ’n naamwoord vorming van ’n vroulike naamwoord deur die -in by te voeg soos byvoorbeeld in koning – koningin. Daar is ander maniere om nuwe woorde te skep, soos die kombinering van twee of meer woorde (of morfeme) om ’n nuwe een te skep. Dit val nie onder vorm-betekenissistematiek nie omdat dit bewustelik saamgevoeg word. Nuwe woorde wat volgens die vorm-betekenissistematiek gevorm word, word sonder opset gevorm volgens vaste reëls, soos die meervoudsvorming met ’n -e of -s. Maar daar is geen reëls vir watter woorde saamgevoeg kan word tot ’n betekenisvolle nuwe woord nie.